钦定古今图书集成/明伦汇编/官常典/第233卷 > 王爚
## 钦定古今图书集成/明伦汇编/官常典/第233卷 > 王爚

按《宋史》本传：“爚字仲潜，一字伯晦，绍兴新昌人。登嘉
定十三年进士第，知常熟县。绍定四年，江淮制置司
辟通判泰州。五年，差知滁州。端平元年，知瑞州。嘉熙
元年，提辖左藏东西库兼提辖封桩下库。二年，迁籍
田令兼督视干办公事。淳祐二年，改监三省枢密院
门。乞免所居官，诏从之。四年再任。五年，迁太府寺丞”、
秘书丞、户部郎官、淮西总领，主管右曹。六年，为尚书
左司员外郎。赐对乞祠，不许。七年，迁秘书少监，以侍
御史周坦言，罢为福建提点刑狱，差知温州。十年，差
知宁国府，迁太府卿。宝祐元年，兼国史编修、实录检
讨兼权兵部侍郎，试司农卿兼中书门下省检正诸
房公事。疏奏：“愿诏大臣相与忧乱而思治，惧危而图
安，哀恫警省，修德行政，摧抑群阴之气焰，保护微阳
之根本，批札毕杜于私蹊，官赏宏辟于正路，使内治
明如天日，外治劲如风霆，则精神运动，阳汇昭苏，世
道昌明，物情熙洽。上以迓续天命于谴告之馀，下以
固结人心于解纽之际，其孰能御之！”以右文殿修撰
提举太平兴国宫。五年，京湖宣抚大使赵葵辟为判
官。开庆元年，召赴行在，授集英殿修撰、枢密都承旨权吏部侍郎。景定元年，兼同修国史、实录院同修撰
兼侍读，为真侍郎兼太子左庶子。极言正论，太子听
而说之，帝闻之甚喜。二年，迁礼部尚书，权吏部尚书，
加龙图阁学士、知平江府、淮浙发运使。五年，召赴行
在，进端明殿学士、提举佑神观兼侍读。咸淳元年二
月，拜签书枢密院事。闰月，同知枢密院事兼权参知
政事。二年，以疾乞祠，不许；乞放归田里，帝遣尚医视
之，且赐食，复两乞归，皆不许。二年，拜参知政事。三年，
知枢密院事兼参知政事。立皇太子，加食邑，《三》辞免
官，不许；乞奉祠、休假，皆不许。最后乞祠禄，乃授资政
殿学士、知庆元府兼沿海制置使，四辞免，不许。七年，
台州言：“乞差爚充上蔡书院山主。”诏从之。八年，加观
文殿学士、提举万寿宫兼侍读，诏遣刑部郎官董朴
起之，四上疏辞免，始从之。十年，乞致仕，不许。十一月，
以爚为左丞相，章鉴为右丞相，并兼枢密使。寻授爚
特进，加食邑。乞致仕，两乞辞免，皆不许。德祐元年，两
乞改命经筵，庶可优闲；再乞以旧职奉京祠、侍读，皆
不许。右丞相章鉴、参知政事陈宜中奏谕留爚以镇
人心，以康世道，从之。爚两请毋署省院公椟，不许。又
奏：“乞将臣先赐罢斥，臣本志誓死报国，愿假臣以宣
抚、招讨等职，臣当招募忠义，共图兴复。”鉴、宜中又奏：
“爚单车绝”江，已至萧山，乞遣中使趣还治事。乃授观
文殿大学士、浙西江东路宣抚招讨大使，置司在京，
以备咨访。乞解大使职名，不许。进少保、左丞相兼枢
密使，寻加都督诸路军马，累辞，皆不许。奏言：“今天下
所以大坏至此者，正以一私蟠塞，赏罚无章故也。救
之之策，在反其所以坏之之由，大明赏罚，动合乎天，
庶几人心兴起，天下事尚可为也。”因言贾似道误国
丧师之罪，于是始降诏切责似道不忠不孝。六月庚
子朔，日食。爚奏：“日食不尽仅一分，白昼晦冥者数刻。
阴盛阳微，灾异未有大于此者。臣待罪首相，上佐天
子理阴阳，下遂万物，外镇诸侯，皆其职也。氛祲充塞
而未能消，生民涂炭而未能拯，反复思之，咎实在臣，
乞罢黜，以答天谴。”答诏不许，第降授金紫光禄大夫
而已。辞降官，乞罢斥，又不许。寻进平章军国重事，辞，
不许。〈此下原本疑有阙文〉“或请出宜中，或梦炎出督吴门，否则
臣虽老无能为，若效死封疆，亦不敢辞。”诏三省集议，
乞罢平章事，不许。京学生上书诋宜中，宜中亦上疏
乞骸骨。初，宜中在相位，政事多不关白爚，或谓京学
之论，实爚嗾之。七月，壬辰，诏：“给、舍之奏三入，爚与宜
中必难共处。兼爚近奏乞免平章，侍经筵，辞气不平，
诚有如人言者矣。”遂罢爚平章，依前少保，特授观文
殿大学士，充醴泉观使。爚为人清修刚劲似道。归天
台葬母，过新昌，爚独不见之。后以元老入相位，值国
势危亡之际，天下所属望也，而卒与宜中不协而去
云。